Teade COVID-19 puhangu poolt dumpingu- ja subsiidiumivastastele uurimistele avalduva mõju kohta

(2020/C 86/06)

1. Taust

Ohutusmeetmed, mida COVID-19 levimise ohu tõttu rakendatakse, võivad mõjutada kaubanduskaitset käsitlevaid uurimisi kahel peamisel viisil: mõjutatud võivad olla 1) kontrollkäigud ja 2) tähtajad, mille jooksul huvitatud isikud peavad komisjoni teabepäringutele vastama.

Alguses peamiselt Hiina Rahvavabariiki mõjutanud COVID-19 puhang on nüüd levinud paljudesse kohtadesse üle kogu maailma. COVID-19 leviku piiramiseks kehtestatud ohutusmeetmed mõjutavad kaubanduskaitset käsitlevatesse uurimistesse kaasatud isikuid, kes asuvad viirusest mõjutatud piirkondades või on nendega tihedalt seotud. Seepärast kehtib käesolev teade kõigi kõnealuste isikute suhtes.

2. COVID-19 mõju dumpingu- ja subsiidiumivastastele uurimistele

a) Kontrollkäigud

Euroopa Parlamendi ja nõukogu 8. juuni 2016. aasta määruse (EL) 2016/1036 (kaitse kohta dumpinguhinnaga impordi eest riikidest, mis ei ole Euroopa Liidu liikmed) (1) artiklis 16 ja Euroopa Parlamendi ja nõukogu 8. juuni 2016. aasta määruse (EL) 2016/1037 (kaitse kohta subsideeritud impordi eest riikidest, mis ei ole Euroopa Liidu liikmed) (2) (edaspidi „alusmäärused“) artiklis 26 on sätestatud: „Komisjon korraldab kontrollkäike, kui ta peab seda vajalikuks, et uurida importijate, eksportijate, hulgimüüjate, vahendajate, tootjate, kaubandusettevõtete ühenduste ja organisatsioonide dokumente ning kontrollida [---] esitatud teabe õigsust.“

Euroopa Komisjon otsustas jätta COVID-19 puhangu tõttu ära kõik mittehädavajalikud reisid mõjutatud piirkondadesse ja lükata edasi kõik silmast silma kohtumised mõjutatud piirkondadest pärit külalistega.

Kui reisipiirangutest või muudest ohutusmeetmetest tulenevalt ei tehta kontrollkäike sellise teabe kontrollimiseks, mille on esitanud viirusest COVID-19 mõjutatud piirkonnas asuvad eksportivad tootjad, püüab komisjon isikute nõuetekohaselt esitatud teavet arvesse võtta ja võrrelda seda võimaluse korral muu teabega. Kui komisjon ei ole esitatud teabe täpsuse või täielikkusega rahul, peab ta tegema oma järelduse ainult kontrollitud või muude uurimise käigus dokumenteeritud tõestatud faktide alusel.

Sel eesmärgil uurib komisjon uurimisaluse impordi kohta järelduse tegemisel hoolikalt muu hulgas järgmist teavet:

— asjaomaste alusmääruste artikli 5 või 10 kohaselt liidu tootmisharu nimel esitatud kaebus ja selles sisalduv kontrollitud teave,

— teave, mille on asjaomaste alusmääruste artikli 6 lõike 2 või artikli 11 lõike 2 kohaselt esitanud muud huvitatud isikud, eelkõige eksportivad tootjad, ja mida komisjoni talitused Brüsselis saavad nõuetekohaselt kontrollida.

Sellega seoses oodatakse huvitatud isikutelt maksimaalset koostööd, eelkõige sellise teabe jagamist, mis on piisavalt üksikasjalik, mida saab võrrelda sõltumatute ja kontrollitavate allikate alusel ning mis on täielikult ja nõuetekohaselt tõendatud.

Mis puudutab eksportivate tootjate selliseid vastuseid küsimustikule, mille suhtes kohaldatakse dumpinguvastase alusmääruse artikli 2 lõike 6 punkti a kohast meetodit, siis palutakse eksportivatel tootjatel pöörata erilist tähelepanu selle tagamisele, et nad järgiksid küsimustiku üldjuhiseid, eriti nende punkti 1: „Selleks et teie vastuseid saaks kontrollida ja siduda need teie arvepidamis- ja haldusdokumentidega, esitage koos vastustega kõik töölehed (tavaliselt Exceli failid ja/või muud väljavõtted ettevõtte andmebaasidest), mida kasutati selle küsimustiku jaoks andmete ettevalmistamisel, ning üksikasjalik selgitus selle kohta, kuidas töölehed koostati ja kuidas teha töölehtedel sisalduvate näitajate ja andmete kooskõlastav võrdlus küsimustikus ja sellele lisatud tabelites esitatud näitajate ja andmetega.“

Kui huvitatud isikud ei saa sellist vajalikku teavet esitada, võib komisjon teha oma järelduse kooskõlas asjaomaste alusmääruste artikliga 18 või 28 kättesaadavate faktide põhjal.

Sellega seoses pöörab komisjon erilist tähelepanu sellele, et nõuetekohase menetluse ja läbipaistvuse nõuded oleks täidetud.

b) Mõju tähtaegadele

Viirusest COVID-19 mõjutatud piirkondades asuvate eksportivate tootjate ja muude isikute suhtes võidakse kohaldada ohutusmeetmeid, mis takistavad või piiravad äritegevust pikema aja jooksul. See võib mõjutada isikute võimalust vastata õigel ajal küsimustikele ja muudele kaubanduskaitset käsitlevate uurimiste käigus saadetud teabepäringutele. Asjaomaste alusmääruste artikli 6 lõikes 2 või artikli 11 lõikes 2 on täpsustatud küsimustikele vastamise tähtaeg. Algatamisteadete punktid 5–9 sisaldavad lisasätteid teabe esitamise ja uurimise ajakava kohta.

Algatamisteate punktis 9 on sätestatud võimalus anda erandjuhul seitse päeva pikendust. Kuna COVID-19 puhang on ettenägematu sündmus, mis kujutab endast vääramatut jõudu, mis tõenäoliselt takistab mõjutatud majandusüksustel asjaomastest teabe esitamise tähtaegadest kinnipidamist, võib anda seitse päeva pikendust. Selleks peavad taotlejad selgitama üksikasjalikult, kuidas viirusega COVID-19 seotud meetmed mõjutavad nende võimet esitada nõutud teavet.

Lisaks võidakse selliste ettevõtete suhtes, mis asuvad eriti tugevasti COVID-19 puhangust mõjutatud piirkondades, kohaldada olulisi täiendavaid ohutusmeetmeid (nagu karantiiniperiood ja/või tehase kohustuslik sulgemine), mis vähendavad nende võimet täita komisjoni nõudeid. Sellistel erandlikel juhtudel võib komisjon otsustada pikendada erandkorras tähtaega rohkem kui seitse päeva. Taotleja peab nõuetekohaselt näitama, kuidas olulised täiendavad ohutusmeetmed mõjutavad tema võimet esitada konkreetset nõutud teavet. Taotlevad isikud peaksid sellises erandolukorras kirjeldama ka seda, kuidas lisaaeg võimaldaks neil koostada komisjoni küsimustikule või muudele teabepäringutele sisuka vastuse. Seejärel otsustab komisjon juhtumipõhiselt, kas anda lisapikendust või mitte.

Tuleks märkida, et kui need vääramatust jõust tingitud pikemad pikendused või täiendavad ohutusmeetmed võivad seada ohtu uurimise õigeaegse lõpetamise, võib komisjon pikendamistaotluse tagasi lükata või antud aega lühendada.

c) Mõjutatud uurimiste ja otsuste tegemine

Käesolevas teates kirjeldatud kontrollkäike ja tähtaegade pikendamist käsitleva lähenemisviisi kohaldamine lõpetatakse, kui viirusest COVID-19 mõjutatud piirkondi käsitatakse reisimiseks jälle ohutuna või kui selliste huvitatud isikute suhtes, kes asuvad nendes piirkondades või keda viirusega COVID-19 seotud meetmed mõjutavad, ei kohaldata enam piiravaid ennetusmeetmeid. Kuigi komisjon jälgib tähelepanelikult olukorra arengut, palutakse huvitatud isikutel teavitada komisjoni kõigist muutustest, mis võivad kontrolliprotsessi ja teabe esitamist parandada.

Kui uurimise jooksul leitakse, et teatavad viirusest COVID-19 mõjutatud piirkonnad ei ole enam reisimiseks ohtlikud, hakatakse taas tegema kontrollkäike, tingimusel et need on uurimiste tähtaegu silmas pidades võimalikud.

Juhul kui uurimine on lõpetatud ja kättesaadavate faktide alusel on kehtestatud lõplikud meetmed, võib komisjon kohe, kui teatavaid piirkondi, kus eksportivad tootjad asuvad, ei peeta enam reisimiseks ohtlikuks, algatada alusmääruste artikli 11 lõike 3 või artikli 19 lõike 1 kohaselt omal algatusel läbivaatamise.

Asjaomased isikud võivad soovida esitada eespool osutatud lähenemisviisi kohta märkusi. Arvamused peavad komisjoni jõudma 10 päeva jooksul pärast käesoleva teate avaldamist Euroopa Liidu Teatajas.

(1) Euroopa Parlamendi ja nõukogu 8. juuni 2016. aasta määrus (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (ELT L 176, 30.6.2016, lk 21).

(2) Euroopa Parlamendi ja nõukogu 8. juuni 2016. aasta määrus (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (ELT L 176, 30.6.2016, lk 55).